བྱིས་སྙོང་ཁང་འདི་ལྟ་བུ་ལ་མཚོན་ན་ཕྱི་དྲོར་ཐོན་ཚེ་ཁྱིམ་བདག་དག་གིས་རང་རང་གི་བྱིས་པ་ཁྲིད་ནས་ཁྱིམ་དུ་འགྲོ་བ་ཡིན་པས་བྱིས་པ་དང་དགེ་རྒན་མཉམ་དུ་གནས་པའི་དུས་ནི་ཉིན་མོ་ཁོ་ན་ཡིན་པ་རེད།དེ་བས་ཁྱིམ་བདག་གིས་སྔ་མོར་དུས་ལྟར་དུ་བྱིས་པ་དགེ་རྒན་གྱི་གམ་དུ་སྐྱེལ་བ་དང་དགེ་རྒན་གྱིས་བྱིས་པ་སྙོར་ཞོར་ཁྲིད་ཞོར་བྱས་ཏེ་ཉིན་གུང་ལོན་པ་ན་བྱིས་པ་ཚོར་སློབ་གྲྭའི་ནང་དུ་ཟ་མ་ལྡུད་པ་ཡིན།སློབ་གྲྭའི་ནང་དུ་ཇ་མའང་གཅིག་མ་གཏོགས་མེད་པས་དགེ་རྒན་རྣམས་ཀྱིས་སློབ་ཁྲིད་བྱས་མ་ཐག་ཇ་ཁང་ནང་དུ་སོང་ནས་ཇ་མ་དང་མཉམ་དུ་བྱིས་པའི་ཉིན་གུང་གི་ཟ་མ་ལས་པ་དང་།ཟ་མ་བཟོས་ཚར་རྗེས་དགེ་རྒན་གསུམ་གྱི་གཅིག་གིས་སློབ་མ་གྲལ་སྒྲིག་ཏུ་བཅུགགཅིག་གིས་ལག་པའི་ཕུ་ཐུང་བརྫེས།གཅིག་གིས་ལག་པ་ཕྱིས་རྗེས་ཟ་ཁང་དུ་ཁྲིད་པ་ཡིན།བྱིས་པ་དག་སྤྱོད་ཁང་དུ་འགྲོ་སྐབས་དགེ་རྒན་གྱིས་རྗེས་དེད་ནས་བྱིས་པའི་དོར་མ་པུས་ཚིགས་སུ་ཕུད་ན་ད་གཟོད་མི་གཙང་བ་དོར་མའི་སྟེང་དུ་མི་འཕོ་བ་རེད།ཕྱི་དྲོའང་དེ་བཞིན་དུ་བྱིས་པ་དག་སྙོར་ཞོར་སློབ་ཁྲིད་བྱེད་པ་དང་།སྐབས་ལར་ར་བའི་ཕྱི་ནང་གང་རུང་དུ་རྩེད་མོ་ལ་རོལ་བ་ཡིན།དགེ་རྒན་འདི་ཚོ་ནི་བྱིས་པ་དག་ཤེས་རིག་གི་རྒྱ་མཚོར་ཞུགས་པའི་ཐོག་མའི་གྲུ་ཁའི་གྲུ་གཟིངས་དེ་ལྟ་བུ་དང་།སྙོར་སྐྱོང་གི་མ་མ་དང་ཡོན་ཏན་ཁྲིད་མཁན་གྱི་དགེ་རྒན་གྱི་ལས་ཀ་གཉིས་གཅིག་གཅོག་གིས་བཞེས་ཤིང་སྐབས་ལར་བྱིས་པ་མང་པོ་སྙོར་རྒྱུ་དེ་དེ་དག་ལ་སློབ་ཁྲིད་བྱེད་པ་ལས་ཀྱང་དཀའ་བ་རེད།དོན་དངོས་སུ་སློབ་མ་འདི་དག་དང་དགེ་རྒན་འདི་གསུམ་གྱི་འབྲེལ་བ་ནི་སྤྱིར་བཏང་གི་དགེ་སློབ་ཀྱི་འབྲེལ་བ་དེ་ལྟ་བུ་ཞིག་མ་རེད།སྤྱིར་བཏང་དུ་སློབ་མ་དག་གིས་དགེ་རྒན་མཐོང་ན་སྐྲག་པ་དང་དགེ་རྒན་ལ་རྒྱང་བཀྱེད་ནས་འགྲོ་བ་ཡིན།ཡིན་ཡང་དགེ་རྒན་འདི་དག་གིས་སློབ་ཁྲིད་བྱེད་པའི་སྐབས་སུ་དགེ་རྒན་གྱི་སྣང་བརྙན་ཡོད་ཀྱང་སློབ་ཁྲིད་གྲོལ་བའི་སྐབས་སུ་སློབ་མ་དག་དགེ་རྒན་གྱི་གམ་དུ་རུབ་ནས་དགེ་རྒན་གྱི་སྟེང་ལ་མཆོངས་པའམ་མགོ་ལ་རེག་པ།ལྗིད་པར་འཐམས་པ་སོགས་ཕ་མ་དང་ཁྱིམ་མི་ཞིག་ལོས་ཡིན་ལྟ་བུའི་སྣང་བ་སྟེར།